钦定古今图书集成/理学汇编/文学典/第095卷 > 解缙
## 钦定古今图书集成/理学汇编/文学典/第095卷 > 解缙

按《列朝诗集》，缙字大绅，一字缙绅。自唐时家吉水七
百年矣。洪武二十六年进士，授中书庶吉士。高皇帝
极爱之，每侍书至，亲为持砚。尝入兵部，索皂隶登堂，
指尚书嫚骂，上曰：“缙以冗长自恣耶？”除御史，以苦之
好直言，为众忌。上惜之，俾侍父归，进学十年后来事
朕。高皇帝崩，来奔丧，谪河州卫吏。李曹公录进《登华
岳》诗，诏待诏翰林。太宗即位，进侍读学士，直文渊阁，
预几务。逾年，进翰林学士，出为广西参议，改交阯。八
年入奏事。会上北征，见东宫，辞去。高煦谮之，征下狱。
十三年瘐死。或云命狱吏沃以烧酒，埋雪中死。公生
而颖绝，未能言，即知人教指，梦五色笔，笔有花如菡
萏。五岁时，族祖抱置膝上，戏之曰：“小儿何所爱”，应声
作四绝句，其一曰：“小儿何所爱？夜梦笔生花。花根在
何处？丹府是吾家。”盖记其事也。年十九举进士，倚待
辄数万言，未尝起槁。善为狂草，挥洒如风雨，才名烜
赫，倾动海内，俗儒小夫，谰言长语，委巷流传，皆借口
解学士。今其集存者，出自后人掇拾，往往潦草牵率，
不经意匠，巧迟拙速，遂令学士蒙谤千古，则后死者
之过也。